joelniklaus/EU_Wikipedias huggingface dataset:
Οργανισμός Ανασυγκρότησης Επιχειρήσεων

Ο Οργανισμός Ανασυγκρότησης Επιχειρήσεων (Ο.Α.Ε.) ήταν ανώνυμη εταιρεία με μοναδικό μέτοχο το Ελληνικό Δημόσιο. Λειτουργούσε από το 1983 μέχρι το 2002.

Ίδρυση 
Ιδρύθηκε με νόμο στις 8 Αυγούστου 1983 (επί κυβερνήσεως Ανδρέα Παπανδρέου) από τους τότε Υπουργό Προεδρίας Κυβερνήσεως, Μένιο Κουτσόγιωργα, από τον Υπουργό Οικονομικών, Δημήτριο Κουλουριάνο και από τον Υπουργό Εθνικής Οικονομίας, Γεράσιμο Αρσένη.

Έργο και αποστολή 
Αποστολή του ήταν η οικονομική ανασυγκρότηση υπερχρεωμένων βιομηχανικών και εμπορικών επιχειρήσεων. Για να υπαχθεί κάποια από αυτές στον οργανισμό έπρεπε να πληροί μία ή περισσότερες από τις παρακάτω προϋποθέσεις:

- να έχει αναστείλει ή να έχει διακόψει τη λειτουργία της για οικονομικούς λόγους,

- να είναι σε κατάσταση παύσης των πληρωμών,

- να έχει πτωχεύσει ή να έχει τεθεί υπό τη διοίκηση και διαχείριση των πιστωτών ή υπό προσωρινή διαχείριση ή υπό εκκαθάριση οποιαδήποτε μορφής,

- το σύνολο των οφειλών της να είναι πενταπλάσιο από το άθροισμα του εταιρικού κεφαλαίου και των

εμφανών αποθεματικών της και να παρουσιάζει έκδηλη οικονομική αδυναμία πληρωμής των οφειλών της,

- να ενδιαφέρει την εθνική άμυνα ή να έχει ζωτική σημασία για την αξιοποίηση των πηγών του εθνικού πλούτου,

- να ζητά την υπαγωγή της στις ρυθμίσεις του νόμου. 

Από τη διαχείριση του Οργανισμού πέρασαν κατά καιρούς ορισμένα από τα πιο ηχηρά ονόματα της βαριάς βιομηχανίας της χώρας μας, όπως η ΑΓΕΤ Ηρακλής, η Αθηναϊκή Χαρτοποιία, η Πειραική Πατραϊκή, τα ναυπηγεία Σκαραμαγκά, Ελευσίνας, Νεωρίου Σύρου, η ΦΙΞ, η Τρία Εψιλον, η Κεραφίνα, η ΜΕΛ, η ΠΥΡΚΑΛ, η εταιρεία Μακεδονικοί Λευκόλιθοι και μια σειρά από άλλες υπερχρεωμένες επιχειρήσεις προς εξυγίανση.

Σταδιακή αποδυνάμωση και διάλυση 
Το 1990, με την ψήφιση του Ν. 1882/90 έπαυσε η υπαγωγή νέων επιχειρήσεων στους κόλπους του Ο.Α.Ε. και η έκτοτε δραστηριότητά του αφορούσε μόνο επιχειρήσεις που είχαν έως τότε υπαχθεί σε αυτόν. Τον Μάιο του 2000 τέθηκε σε καθεστώς εκκαθάρισης με εκκαθαριστή την Εθνική Κεφαλαίου ΑΕ, περάτωσε το χρόνο εκκαθάρισής του (24 μήνες), μεταβιβάζοντας πλέον όλα τα στοιχεία του ενεργητικού του στο ελληνικό Δημόσιο.

Στις 22 Αυγούστου 2002, ο υφυπουργός Ανάπτυξης Αλέξανδρος Καλαφάτης ανακοίνωσε την οριστική παύση λειτουργίας του.

Παραπομπές 

Υπουργείο Προεδρίας (Ελλάδα)
Υπουργείο Οικονομικών (Ελλάδα)
Υπουργείο Εθνικής Οικονομίας (Ελλάδα)
Ελληνική οικονομία
Άρκευθος η οξύκεδρος

Το είδος Άρκευθος η οξύκεδρος (Juniperus oxycedrus) με κοινή ονομασία αγριόκεδρο ανήκει στην οικογένεια Κυπαρισσίδες (CUPRESSACEAE) στην οποία ανήκουν επίσης τα κυπαρίσσια. Το γένος άρκευθος (Juniperus) περιλαμβάνει περίπου 40 είδη με κατανομή στο βόρειο ημισφαίριο, ενώ στην Ελλάδα απαντούν συνολικά 7 είδη. Η Άρκευθος η οξύκεδρος αποτελεί είδος με μεσογειακή κυρίως κατανομή που απαντά σε ορεινά, άγονα και πετρώδη εδάφη, σχεδόν σ’ όλη την Ελλάδα. Συνήθως είναι μεγάλος θάμνος ή μικρό δέντρο (μέχρι 7μ.). Τα φύλλα φύονται σε σπονδύλους ανά τρία και είναι είναι ακιδωτά-βελονοειδή με δυο λευκές ταινίες στην επάνω επιφάνεια. Ο καρπός των ειδών του γένους Juniperus είναι σαρκώδης, συνήθως σφαιρικός, ραγόμορφος και ονομάζεται ραγοστρόβιλος. Αναφορικά με το Juniperus oxycedrus, ο καρπός ωριμάζει από τον Σεπτέμβριο μέχρι τον Νοέμβριο του δεύτερου χρόνου μετά την άνθηση. Αρχικά είναι κιτρινωπός, ενώ όταν ωριμάζει γίνεται ερυθροκάστανος, διαμέτρου 8-10 mm.

Πηγές 
Φυτολογία 2006, Εκδοτική Αθηνών.

Σφήκας Γ. 1983, Δένδρα και θάμνοι της Ελλάδας.

Strid A. 1980, Φυτά του Ολύμπου.

Strid A. & Tan K. 2002, Flora Hellenica (Vol. 1).

Εξωτερικοί σύνδεσμοι 
http://greekflora.gr/el/flowers/0321/Juniperus-oxycedrus-subsp-deltoides http://portal.cybertaxonomy.org/flora-greece/cdm_dataportal/taxon/5303a071-35fe-46f1-b1bb-01285f8105a0

http://www.moa.gov.cy/moa/fd/fd.nsf/7DBA831578C5A6DCC22581070041826F/$file/ATTZN6UQ.pdf

http://www.moa.gov.cy/moa/fd/fd.nsf/7DBA831578C5A6DCC22581070041826F/$file/ATTZN6UQ.pdf

Παραπομπές 

Ελληνική χλωρίδα
Ευρωπαϊκή χλωρίδα
Χλωρίδα της Βόρειας Αφρικής
Χλωρίδα της Δυτικής Ασίας
Τριάβνα

Η Τριάβνα (βουλγαρικά: Трявна) είναι πόλη στην κεντρική Βουλγαρία, η οποία βρίσκεται στην κοιλάδα του ποταμού Τριάβνα, κοντά στο Γκάμπροβο. Είναι διάσημη για την κλωστοϋφαντουργία και την χαρακτηριστική αρχιτεκτονική της Βουλγαρικής Αναγέννησης. Η Τριάβνα είναι η γενέτειρα του Βούλγαρου συγγραφέα Πέντσο Σλαβέικοφ και του επαναστάτη Άνχελ Κάντσεφ.

Αξιοθέατα 

 Τοξωτή πέτρινη γέφυρα (1844-1845) 
 Πύργος του Ρολογιού (1814)
 Εκκλησία Αρχαγγέλου Μιχαήλ

Παραπομπές 

Πόλεις της Βουλγαρίας
Μπαρμπάρα Μπρίλσκα

Η Μπαρμπάρα Μπρίλσκα (πολωνικά: Barbara Brylska) (γενν. 5 Ιουνίου 1941) είναι Πολωνή ηθοποιός. Απέσπασε κριτική αναγνώριση στη δεκαετία του 1960 και συμμετείχε σε πολλές ταινίες σε όλες τις χώρες του Συμφώνου της Βαρσοβίας, συμπεριλαμβανομένης της Σοβιετικής Ένωσης. Είναι ιδιαίτερα γνωστή για τον ρόλο της ως Νάντια (Nadya) στη σοβιετική κωμική ταινία Η ειρωνεία της τύχης το 1976.

Βιογραφία 
Η Μπρίλσκα γεννήθηκε στις 5 Ιουνίου 1941 στο Σκοτνίκι, κοντά στο Λοτζ της Πολωνίας. Σε ηλικία 15 ετών, πήρε μέρος στην ταινία Kalosze szczęścia («Γαλότσες της ευτυχίας»). Μετά από αυτό το ρόλο, πήρε μαθήματα υποκριτικής σε σχολή θεάτρου και έγινε μαθήτρια στην Εθνική Σχολή Κινηματογράφου του Λοτζ, όπου το 1967 ολοκλήρωσε την εκπαίδευση της στη Σχολή Υποκριτικής.

Ο πρώτος σημαντικός ρόλος της Μπρίλσκα ήταν στην ταινία Ich dzień powszedni («Η καθημερινή μέρας τους», 1963). Το 1966 έπαιξε την Φοινίκια ιέρεια Κάμα στη ταινία μεγάλου μήκους Φαραώ (πολωνικά: Faraon), βασισμένη στο ομώνυμο μυθιστόρημα του Μπολέσουαφ Πρους.

Εκτός από ταινίες Πολωνών σκηνοθετών, έχει παίξει επίσης σε ταινίες σε σκηνοθεσία Σοβιετικών, Τσεχοσλοβάκων και Βουλγάρων σκηνοθετών.

Για το ρόλο της ως Nadya στην ταινία 1975 Η ειρωνεία της τύχης, σε σκηνοθεσία Ελντάρ Ριζάνοφ, έλαβε ένα σοβιετικό κρατικό βραβείο. Η αποδοχή αυτού του βραβείου δημιούργησε αντιπαράθεση στην πατρίδα της. Ωστόσο, έγινε δημοφιλής ηθοποιός στη Σοβιετική Ένωση. Αργότερα θα ισχυριζόταν ότι η επιτυχία της προκάλεσε ζήλια στην πολωνική κινηματογραφική κοινότητα και την οδήγησε να αγνοήσει τη δουλειά της.

Το 1977 ήταν μέλος της κριτικής επιτροπής στο 10ο Διεθνές Φεστιβάλ Κινηματογράφου της Μόσχας.

Από το 2000 η Μπρίλσκα παίζει στο θέατρο, κυρίως στη Ρωσία. Επανέλαβε τον ρόλο της ηλικιωμένης Νάντια στην ταινία Η ειρωνεία της τύχης 2 του 2007.

Βραβεία 

 Κρατικό βραβείο της Σοβιετικής Ένωσης - 1977: Η ειρωνεία της τύχης

Παραπομπές

Εξωτερικοί σύνδεσμοι 
 
 Άρθρο για την Μπαρμπάρα Μπρίλσκα στο Bulvar Newspaper (ρώσικα)

Πολωνές ηθοποιοί κινηματογράφου
Πολωνές ηθοποιοί θεάτρου
Απόφοιτοι της Εθνικής Σχολής Κινηματογράφου του Λοτζ
Ιππότες του Τάγματος της Αναγέννησης της Πολωνίας
Αποδέκτες του Χρυσού Σταυρού της Αξίας (Πολωνία)
Κάτω Καστελλιανά Ηρακλείου

Τα Κάτω Καστελλιανά είνα χωριό και έδρα ομώνυμης Κοινότητος του Δήμου Μινώα Πεδιάδος στην Περιφεριακή Ενότητα Ηρακλείου της Κρήτης. Ανήκε στην Επαρχία Μονοφατσίου του Νομού Ηρακλείου. Βρίσκεται στις βορειοανατολικές πλάγιες των Αστερούσιων Όρεων, 1 χιλιόμετρα ανατολικά από τα Άνω Καστελλιανά, επί της επαρχιακής οδού Πύργου - Μάρθας (- Βιάννου).

Κοινότητα Καστελλιανών 
Εκτός από την έδρα της, η Κοινότητα Καστελλιανών περιλαμβάνει και τους οικισμούς Άνω Καστελλιανά, Τσούτσουρος, Φαβριανά και Φίλιπποι. Η απογραφή του 2011 αναφέρει:

 Άνω Καστελλιανά, τα (153)
 Κάτω Καστελλιανά, τα (220)
 Τσούτσουρος, ο (93)
 Φαβριανά, τα (48)
 Φίλιπποι, οι (44)

Συνολικά η κοινότητα έχει 558 κατοίκους.

Η Κοινότητα εκπροσωπείται από πενταμελές Συμβούλιο με επικεφαλής τον Πρόεδρο κ. Εμμανουήλ Πευκιανάκη.

Κοινοτάρχες Καστελλιανών 
Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Καστελλιανών.

Παραπομπές 

Χωριά του νομού Ηρακλείου
Δήμος Μινώα Πεδιάδας
Μητροπολίτης Θήρας, Αμοργού και Νήσων Αμφιλόχιος Ρουσάκης

Ο Μητροπολίτης Θήρας, Αμοργού και Νήσων Αμφιλόχιος (κατά κόσμον Παναγιώτης Ρουσάκης)   (Αθήνα, 1970), είναι Έλληνας επίσκοπος της Εκκλησίας της Ελλάδος, μητροπολίτης της Ιεράς Μητροπόλεως Θήρας, Αμοργού και Νήσων.

Βιογραφικό 
Ο κατά κόσμον Παναγιώτης Ρουσάκης, γεννήθηκε το 1970 στην Αθήνα. Αφού ολοκλήρωσε τις εγκύκλιες σπουδές του, φοίτησε στην Ριζάρειο Εκκλησιαστική Σχολή Αθηνών (1985-1988), και κατόπιν σπούδασε Θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών, λαμβάνοντας πτυχίο το 1992. 

Τον Νοέμβριο του 1993, εκάρη μοναχός στην Ιερά Μονή Ασωμάτων Πετράκη, και τον ίδιο μήνα, χειροτονήθηκε διάκονος από τον τότε Μητροπολίτη Γρεβενών Σέργιο. Τον Ιούνιο του 1995, χειροτονήθηκε Πρεσβύτερος, από τον τότε Επίσκοπο Κερνίτσης Λεόντιο, λαμβάνοντας αυθημερόν το οφφίκιο του αρχιμανδρίτη. 

Ως διάκονος, υπηρέτησε στους Ιερούς Ναούς Παναγίας Φανερωμένης Χολαργού και Προφήτου Ηλιού Παγκρατίου κα ως πρεσβύτερος, υπηρέτησε ως εφημέριος και προϊστάμενος στον Ιερό Ναό Αγίου Γεωργίου Κυνοσάργους. 

Από το 1994 έως το 1999, υπηρέτησε ως υπάλληλος στην Οικονομική Υπηρεσία της Εκκλησίας της Ελλάδος, και από το 1999 έως και την εκλογή του, υπηρέτησε στις κεντρικές υπηρεσίες της Ιεράς Συνόδου, ως Γραμματέας παρά τω Αρχιγραμματεί, καθώς και στο Ιδιαίτερο Γραφείο του Αρχιεπισκόπου Ιερωνύμου. 

Εξελέγη από την Ιερά Σύνοδο της Εκκλησίας της Ελλάδος, Μητροπολίτης της Ιεράς Μητροπόλεως Θήρας, Αμοργού και Νήσων, στις 8 Οκτωβρίου 2021,λαμβάνοντας 69 ψήφους επί συνόλου 77.Η χειροτονία του στο επισκοπικό αξίωμα, πραγματοποιήθηκε στις 18 Οκτωβρίου 2021, στον Καθεδρικό Ναό των Αθηνών.Ενθρονίστηκε στις 27 Νοεμβρίου 2021 στον Ιερό Μητροπολιτικό Ναό Υπαπαντής του Κυρίου Σαντορίνης.

Παραπομπές 

Έλληνες ιεράρχες
Μητροπολίτες Θήρας
Έλληνες θεολόγοι
Έλληνες επίσκοποι
Acorn Computers

Η Acorn Computers Ltd. ήταν αγγλική εταιρεία κατασκευής της σειράς υπολογιστών Acorn BBC και Acorn Archimedes. η οποία δραστηριοποιήθηκε κατά τις δεκαετίες του '70, '80 και '90. 

Κατά τη δεκαετία του 1980 δημιούργησε τον επεξεργαστή τεχνοτροπίας RISC, με όνομα ARM (Acorn RISC Machine), που αργότερα μετονομάστηκε σε Advanced RISC Machine, όταν η εταιρεία συνεργάστηκε με την Apple και την VLSI.  

Η Acorn Computers Ltd. ιδρύθηκε στο Κέιμπριτζ της Αγγλίας το 1978. Η εταιρεία παρήγαγε έναν αριθμό υπολογιστών που ήταν ιδιαίτερα δημοφιλείς στο Ηνωμένο Βασίλειο, συμπεριλαμβανομένου του Acorn Electron και του Acorn Archimedes. Ο υπολογιστής BBC Micro της Acorn κυριάρχησε στην αγορά εκπαιδευτικών υπολογιστών του Ηνωμένου Βασιλείου κατά τη διάρκεια της δεκαετίας του 1980.

Παραπομπές

Εξωτερικοί σύνδεσμοι 

 Προϊστορία του Acorn Atom
 Σελίδες των RISC OS και Acorn
 Ανασκόπηση Atom  documentation of the Atom and many extensions made by Dutch Atom clubs
 Σχετικά με τους υπολογιστές Acorn και επεξεργαστές ARM
 Acorn information from Retro Madness, the museum of home computing and gaming
 RISC OS Ltd. develop Acorn's OS under licence from Castle
 AdvantageSix develop computers and embedded systems for RISC OS
 Castle Technology are the current owners of RISC OS
 Acorn Computers The collection at The Centre for Computing History
 Steve Furber Video Interview—at Manchester University on 17 August 2009
Ακκουαλάνια

Η Ακκουαλάνια (ιταλ. Acqualagna) είναι κωμόπολη και δήμος της περιφέρειας Μάρκε, στην Ιταλία. Ο πληθυσμός της το 2004 ήταν 4.304 κάτοικοι. Βρίσκεται περίπου 70 χιλιόμετρα δυτικά της Ανκόνα  και περί τα 40 χιλιόμετρα νοτιοδυτικά του Πέζαρο, στην επαρχία του οποίου υπάγεται. Ο δήμος της Ακκουαλάνια αποτελεί ένα από τα κυριότερα κέντρα συλλογής του μανιταριού τρούφα σε ολόκληρη την Ιταλία. Η κωμόπολη είναι κτισμένη σε γεωγραφικές συντεταγμένες 43°37΄ Βόρειο πλάτος και 12°40΄ Ανατολικό μήκος, σε υψόμετρο 204 μέτρα πάνω από την επιφάνεια της θάλασσας, κοντά στη συμβολή των ποταμών Καντιλιάνο και Μπουράνο.

Ο δήμος της Ακκουαλάνια έχει έκταση 50,8 τετραγωνικά χιλιόμετρα και συνορεύει με τους εξής δήμους: Κάλλι, Φερμινιάνο, Ουρμπάνια και Ουρμπίνο.

Ονομασία και ιστορία 
Η σημερινή ονομασία του δήμου προέρχεται από τη λατινική φράση Aqua Lanea, που σημαίνει «σφαγή στο νερό» και είναι ανάμνηση της Μάχης του Γκουάλντο Ταντίνο. Η μάχη αυτή του Γοτθικού Πολέμου διεξάχθηκε ανάμεσα στους Οστρογότθους του Τωτίλα και τους Βυζαντινούς του Ναρσή κοντά στη σημερινή Ακκουαλάνια, στα μέσα του 6ου αιώνα μ.Χ..

Κοντά στη σημερινή κωμόπολη υπήρχε στην αρχαιότητα η ρωμαϊκή μικρή πόλη Πιτίνουμ Μέργενς (Pitinum Mergens), η οποία καταστράφηκε από τον Αλάριχο. Οι επιζήσαντες από την καταστροφή ίδρυσαν το κάστρο Μοντεφαλκόνε, το οποίο εξελίχθηκε στη σημερινή Ακκουαλάνια.

Αξιοθέατα
 Ο ενοριακός ναός, με ίχνη τοιχογραφιών του 15ου και του 16ου αιώνα.
 Το ιερό του Πελίνγκο.
 Ο Άγιος Βικέντιος «αλ Φούρλο» είναι ό,τι απέμεινε από ένα αββαείο του 7ου αιώνα, στο οποίο διέμειναν ο Άγιος Ρομουάλδος (1011) και ο Πέτρος Νταμιάνι (1042). Ο σημερινός ναός, κτισμένος σε ρωμανικό ρυθμό, θεμελιώθηκε από τον αββά Μποναβεντούρα το 1271. Η κρύπτη του έχει αρχαίους κίονες και μία Αγία Τράπεζα του 9ου ή του 10ου αιώνα.
 Η Βίλλα ντι Κολομπάρα (Villa di Colombara) είναι τοποθεσία ρωμαϊκού αγροκτήματος, που έχει ανασκαφεί.
 Λίγο πιο κάτω στον ρου του Καντιλιάνο βρίσκεται το Φαράγγι Φούρλο, ένα από τα επιβλητικότερα σε όλη την Ιταλία, με μία ρωμαϊκή σήραγγα ηλικίας 20 αιώνων.
 Το Ιερό της Πιετραλάτα είναι ένα μικρό γραφικό αποκατεστημένο μοναστήρι, φωλιασμένο στους λόφους δίπλα στο Φαράγγι Φούρλο.

Παραπομπές

Εξωτερικοί σύνδεσμοι 
 Επίσημος ιστότοπος του δήμου

Ακκουαλανια
Περισσομματίδες

Οι περισσομματίδες (Perissommatidae) είναι οικογένεια εντόμων της τάξεως δίπτερα, που εισάχθηκε το 1962 από τον Ντόναλντ Κόλες (Donald H. Colless) με βάση το είδος Perissomma fusca, που ανεκάλυψε στην Αυστραλία. Σήμερα στην οικογένεια αυτή ταξινομούνται δύο γένη (το περίσσομμα και το παλαιοπερίσσομα) με μόνο 5 είδη: τα τέσσερα από την Αυστραλία και ένα από τη Χιλή. Οι περισσομματίδες είναι ασυνήθιστες επειδή εμφανίζονται να έχουν τέσσερα αντί δύο σύνθετα μάτια, από όπου και η ονομασία τους, από τις αρχαίες ελληνικές λέξεις περισσόν = επιπλέον και όμμα = μάτι, οφθαλμός. Αυτό είναι τόσο ιδιαίτερο, ώστε οι εντομολόγοι δημιούργησαν μια ξεχωριστή ανθυπόταξη, τα περισσομματόμορφα (Perissommatomorpha), που περιλαμβάνει ως μοναδική οικογένεια τις περισσομματίδες. Τα περισσομματόμορφα υπάγονται στην καθιερωμένη από παλιά υπόταξη νηματόκερα (Nematocera) των δίπτερων εντόμων.

Οι περισσομματίδες έχουν μικρό και κομψό σώμα, με μήκος μικρότερο των 2 χιλιοστών του μέτρου. Οι πτέρυγές τους είναι μεγάλες σε σχέση με το σώμα τους και το πέταγμά τους είναι ασθενικό. Προτιμούν ως κατοικία τα δάση μεγάλου υψομέτρου και τα ενήλικα πετούν μόνο τον χειμώνα. Οι προνύμφες τους ζουν σε υγρό περιβάλλον, ανάμεσα σε σάπια φύλλα του δάσους. Μερικά είδη πιθανολογείται ότι συνδέονται με μύκητες. Στην περίπτωση του είδους Perissomma macalpinei, πολλά ενήλικα άτομα έχουν παρατηρηθεί να συγκεντρώνονται σε συστάδες φυλλώματος και να υψώνονται σε σύντομες πτήσεις ζιγκ-ζαγκ στο ηλιόφως πάνω από τις συστάδες για λίγο, προτού κατέλθουν.

Υπάρχει ένα απολίθωμα από την Κίνα, ηλικίας 164 έως 165 εκατομμυρίων ετών, που έχει ταξινομηθεί στην οικογένεια, ως είδος με ονομασία Perissordes pilosus, το ίδιο και απολιθωμένα γένη της ανατολικής Ρωσίας («Υπερβαϊκαλίας») και της Μογγολίας.: τα κολέσομμα (Collessomma), γκουρβανιέλλα (Gurvaniella) και λιμνόρυφος (Limnorhyphus).

Παραπομπές

Εξωτερικοί σύνδεσμοι 
 Σύντομη περιγραφή από τον Neal L. Evenhuis

Περισσομματι
Τέντρος Αντάνομ

Ο Τέντρος Αντάνομ Γκεμπρεγέσους (Τιγκρινιακά : ቴዎድሮስ አድሓኖም ገብረኢየሱስ 3 Μαρτίου 1965 ) είναι Αιθίοπας βιολόγος, ερευνητής δημόσιας υγείας. Χρηματίζει Γενικός Διευθυντής του Παγκόσμιου Οργανισμού Υγείας από το 2017.  Ο Γκεμπρεγέσους είναι ο πρώτος Αφρικανός σε αυτήν τη θέση. Έπαιξε ρόλο στην αντιμετώπιση τόσο στην έξαρση του Έμπολα όσο και στην πανδημία του COVID-19.

Πριν υπηρετήσει ως Γενικός Διευθυντής, κατείχε δύο υψηλού επιπέδου θέσεις στην κυβέρνηση της Αιθιοπίας: Υπουργός Υγείας από το 2005 έως το 2012  και Υπουργός Εξωτερικών από το 2012 έως το 2016.  Ο  Γκεμπρεγέσους συμπεριλήφθηκε στη λίστα του περιοδικού Time με τους ανθρώπους με την μεγαλύτερη επιρροή, το 2020.

Παραπομπές

Πανδημία κορονοϊού 2019–20 ανά χώρα
Νερ

Ο Νερ (πολωνικά: Ner) είναι ποταμός στην κεντρική Πολωνία. Το μήκος του είναι περίπου 134 χιλιόμετρα και πηγάζει στα νοτιοανατολικά του Λοτζ. Είναι ένας από τους δεξιούς παραπόταμους του Βάρτα και ο μεγαλύτερος ποταμός στο Λοτζ.

Σύμφωνα με ορισμένους ερευνητές, το όνομα του ποταμού προέρχεται από τη σλαβική ρίζα του πρώιμου βαλτικού nur ή nyr («υγρό») και μπορεί να σχετίζεται με τη φυλή Νέυροι που αναφέρει ο Ηρόδοτος.

Παραπομπές

Βιβλιογραφία 

 Lesiński A., Zanieczyszczenie Neru, [σε:] Na sieradzkich szlakach, nr 1/1998, σελ. 5-7
 Witold Mańczak, Praojczyzna Słowian, Warszawa 1981, σελ. 18
 Ryszard Bonisławski. Ρζέκα Νερ. Z biegiem łódzkich rzek, 2008. Εκδοτικός Οίκος του Πανεπιστημίου του Λοτζ, Λοτζ.
 Bieżanowski W., Łódka i inne rzeki łódzkie, Παράρτημα Εταιρείας για τη Διατήρηση Μνημείων στο Λοτζ, Λοτζ ZORA 2001

Ποταμοί της Πολωνίας
Παραπόταμοι του Βάρτα
Νίκος Φλώρος

Ο Νίκος Φλώρος είναι Έλληνας γλύπτης που είναι περισσότερο γνωστός για τη δημιουργία γλυπτών έργων με πρώτη ύλη   αλουμινένια κουτάκια αναψυκτικών. Πρόκειται για μία τεχνική την οποία εμπνεύσθηκε ο ίδιος και κατοχύρωσε με δίπλωμα ευρεσιτεχνίας στην Νέα Υόρκη το 2003.

Το έργο του Νίκου Φλώρου, επιλέχθηκε από το εκπαιδευτικό σύστημα της Βραζιλίας ώστε να ενταχθεί στα σχολικά εγχειρίδια.

Βιογραφικά στοιχεία 
Γεννήθηκε στην Τρίπολη Αρκαδίας απ’ όπου και έλκει την καταγωγή του. Μεγάλωσε στην Αθήνα, όπου και σπούδασε κλασικό πιάνο και αρχαία δραματική τέχνη. Συνέχισε τις σπουδές του στην Ανωτέρα Σχολή Καλών Τεχνών στο Παρίσι - École des Beaux-Arts.

Έργο 
Ατομικές Εκθέσεις:

 Ίδρυμα Ελληνικού Κόσμου, (Foundation of the Hellenic World) Αθήνα, Ελλάδα, 2008
 Αρχαιολογικό Μουσείο Θεσσαλονίκης, 2011
 Grace: Symbol of Change, Μόντε Κάρλο, 2012
 Παλάτι Metropole, Μόντε Κάρλο, 2012
 Εθνικό Μουσείο Γυναικών στις Τέχνες, Ουάσιγκτον, ΗΠΑ, 2012
 Ελλάδα Μέγαρο Μελάς, Εθνική Τράπεζα της Ελλάδος, Αθήνα, Ελλάδα, 2013
 Teatro Communale, Μπολόνια, Ιταλία, 2013
 Κρατικό Μουσείο και Καταφύγιο "Tsaritsyno", Μόσχα, Ρωσία, 2013
 Grand Hotel Majestic "Gia" Baglioni, Μπολόνια, Ιταλία, 2013
 Παλάτι του Μεγάλου Μαγίστρου, Ρόδος, 2015
 Ήρωες από μέταλλο, Συλλογή Βικτωρία Γ. Καρέλια, 2021, Καλαμάτα, Ελλάδα 
 Πλατεία Συντάγματος του Μετρό Αττικό, Αθήνα, Ελλάδα
 Γκαλερί Art Cargo, Ελληνογερμανική Έκθεση, Αθήνα, Ελλάδα
 Ελληνικό Προξενείο στη Νέα Υόρκη, Παλάτι Hofburg, Βιέννη, Αυστρία

Ομαδικές Εκθέσεις:

 Μουσείο Αμερικανικής Τέχνης Whitney
 Μητροπολιτική Λέσχη
 Γαλλική Εταιρεία Κληρονομιάς
 Μουσείο Μπενάκη, Αθήνα, Ελλάδα
 Παλάτι Hofburg, Βιέννη, Αυστρία
 Ιστορικό Μουσείο Αίγινας, Ελλάδα
 Τράπεζα Πειραιώς, Αθήνα, Ελλάδα
 Μουσείο Πιερίδη «Athinais», Αθήνα, Ελλάδα
 Art Meets Media, Αθήνα, Ελλάδα
 Παλάτι Hofburg, Βιέννη, Αυστρία
 Γενικό Προξενείο της Κυπριακής Δημοκρατίας, Νέα Υόρκη, ΗΠΑ

Βραβεύσεις 
 Grand prize για το έργο - κουστούμι «Red Queen Elizabeth» από το Μητροπολιτικό μουσείο Τέχνης και κουστουμιών. 
 Grand prize για το έργο – κουστούμι «Silver Elizabeth I» από την «Young Friends Heritage Society»
 Χρυσό μετάλλιο Τεχνών και Επιστημών από το Albert Schweitzer Foundation, 2011 
 Global Thinkers Forum Excellence Award για την αριστεία και την καινοτομία, 2013

Παραπομπές
Τζος Σαπίρο

Ο Τζόσουα Ντέιβιντ Σαπίρο (αγγλικά: Joshua "Josh" David Shapiro, 20 Ιουνίου 1973), είναι Αμερικανός πολιτικός και δικηγόρος, που υπηρετεί ως 50ος Γενικός Εισαγγελέας της Πενσυλβάνια από τον Ιανουάριο του 2017. Είναι μέλος του Δημοκρατικού Κόμματος.

Προηγουμένως, υπηρέτησε ως Επικεφαλής και ως Μέλος της Εκτελεστικής Επιτροπής της Κομητείας Μοντγκόμερι από το 2012 έως το 2017, καθώς και ως Μέλος της πολιτειακής Βουλής των Αντιπροσώπων της Πενσυλβάνια από την 153η περιφέρεια, από το 2005 έως το 2012. 

Τον Οκτώβριο του 2021, ο Σαπίρο, ανακοίνωσε πως θα είναι υποψήφιος για τις Κυβερνητικές εκλογές του 2022, για το αξίωμα του Κυβερνήτη της Πενσυλβάνια. Δημοσκοπικά, θεωρείται ισχυρός και αναμένεται σύμφωνα με εκτιμήσεις, να κερδίσει το χρίσμα του Δημοκρατικού Κόμματος, για το αξίωμα του Κυβερνήτη.

Πολιτικά, θεωρείται ότι ανήκει στην Προοδευτική πτέρυγα του Δημοκρατικού Κόμματος.

Παραπομπές

Εξωτερικοί σύνδεσμοι
 

Πολιτειακοί Γενικοί Εισαγγελείς (ΗΠΑ)
Γενικός Εισαγγελέας της Πενσυλβάνια
Αμερικανοί πολιτικοί
Αμερικανοί νομικοί
Αμερικανοί δικηγόροι
__ΕΥΡΕΤΗΡΙΟ__
Η Αυτοκρατορία (ταινία 2016)

Το Imperium (ελλ. Η Αυτοκρατορία) είναι αμερικάνικο αστυνομικό θρίλερ που γυρίστηκε το 2016 από τον Ντάνιελ Ράγκουσσις, βασισμένος σε μια ιστορία του Μάικελ Τζέρμαν. Στο φιλμ εμφανίζονται οι Ντάνιελ Ράντκλιφφ, Τόνι Κολλέττ, Τρέισυ Λεττς, Νέστορ Κάρμπονελλ, και Σαμ Τράμμελλ. Το φιλμ δημοσιεύτηκε σε περιορισμένη έκδοση από τη Lionsgate Premiere.

Πλοκή
Ο Νέιτ Φόστερ (Nate Foster) είναι νεαρό μέλος του FBI που εργάζεται για τη διαλεύκανση μεγάλων μυστικών τρομοκρατικών ενεργειών. Μετά τη τη κλοπή ποσότητας καίσιου-137 που εισήχθηκε παράνομα στις ΗΠΑ, ο Νέιτ επιστρατεύεται από την Άντζελα Ζάμπαρο (Angela Zamparo), συναδέλφου του στο FBI, η οποία υποψιάζεται ότι πίσω από την κλοπή κρύβονται νεοναζιστικές οργανώσεις. 

Ο Νέιτ αποφασίζει να ξυρίσει το κεφάλι του και να νοικιάσει σπίτι με σκοπό να διεισδύσει σε μια νεοναζιστική οργάνωση, γνωστή στα μέλη της ως Imperium. Γίνεται μέλος της συμμορίας με σκοπό να βρει πληροφορίες σχετικά με την κλοπή του καίσιου, υποστηρίζοντας ότι έχει υπηρετήσει σε ομάδα μαζικών καταστροφών στον Πόλεμο του Ιράκ. Μόλις άκουσαν ότι ήταν βετεράνος με το στρατό των ΗΠΑ, οι νεοναζί τον δέχονται με ευχαρίστηση στην οργάνωση.

Η ταινία εξελίσσεται με διάφορα γεγονότα μέχρις ότου τα άλλα μέλη της οργάνωσης μαθαίνουν ότι ο Νέιτ δεν υπηρέτησε ποτέ στο Ιράκ. Ο Νέιτ είχε προηγουμένως δημιουργήσει υποψίες ότι δεν πιστεύει πραγματικά στις αρχές των νεοναζί.

Σε μία φάση, ο Νέιτ αναγκάζεται να μείνει ύπο την επίβλεψη του Τζέρρυ Κόνγουεϋ (Gerry Conway), επίσης μέλος της οργάνωσης που ακόμα εμπιστεύεται τον Νέιτ, και ο οποίος του αποκαλύπτει ότι κατέχει ένα τρομοκρατικό εργαστήριο. Στο εργαστήριο αυτό φυλασσόταν καίσιο, όπως υποψιαζόταν το FBI, πράγμα που μαθαίνει ο Νέιτ και καλεί μυστικά την αντιτρομοκρατική για να παρέμβει. Σε ένα σημείο ο Νέιτ απελευθερώνει το καίσιο μέσα στο χώρο του εργαστηρίου, και καθώς οι νεοναζί ήταν έτοιμοι να τον αιχμαλωτίσουν, έφτασε η αστυνομία. Η ταινία τελειώνει με τον Νέιτ να επιστρέφει στη δουλειά του και τους νεοναζί της οργάνωσης να πηγαίνουν φυλακή.

Κριτική
Το φιλμ γενικά δέχτηκε θετικές κριτικές. Ο ιστότοπος Rotten Tomatoes έδωσε ένα 8.5 στα 10 με βάση 73 ψήφους. Το Metacritic έδωσε ένα rating 6.5 στα 10 με βάση 17 ψήφους.

Παραπομπές

Θρίλερ ταινίες
Ταινίες του 2016
Ταινίες σχετικά με τον νεοναζισμό
Ταινίες με θέμα τον ρατσισμό
Αγγλόφωνες ταινίες
Αμερικανικές αστυνομικές δραματικές ταινίες
Ανδρέας Πετρόπουλος

Ο Ανδρέας Πετρόπουλος (11 Φεβρουαρίου 1994) είναι Έλληνας επαγγελματίας καλαθοσφαιριστής. Με ύψος 1,96 μέτρα αγωνίζεται ως σμολ φόργουορντ / σούτινγκ γκαρντ για την ΑΕΚ.

Επαγγελματική Σταδιοδρομία 
Ο Πετρόπουλος ξεκίνησε την επαγγελματική του σταδιοδρομία το 2013, με το Παγκράτι στην Α2 κατηγορία. Το 2014, έκανε την πρώτη εμφάνισή του στην Α1 κατηγορία, με τον Πανιώνιο.

Το 2017 συμφώνησε με την Δόξα Λευκάδας, στην οποία είχε αγωνιστεί και τη σεζόν 2015-16. Σε 29 αγώνες είχε 7,3 πόντους με 3,1 ριμπάουντ μέσο όρο.

Επόμενος σταθμός στην καριέρα του η Καστοριά, όπου αγωνίστηκε τη σεζόν 2018-19 και σε 31 αγώνες είχε 8,3 πόντους μέσο όρο. 

Εντάχθηκε στη εφεδρική ομάδα του Ολυμπιακού στην Α2, τον Ολυμπιακό Β, για την περίοδο 2019-20. Ο Πετρόπουλος είχε μέσο όρο 12,2 πόντους, 3,8 ριμπάουντ και 1,7 ασίστ ανά παιχνίδι. 

Στις 27 Αυγούστου 2020, υπέγραψε με τον Ιωνικό Νικαίας. Με τον Ιωνικό μέτρησε 3.8 πόντους και 1.6 ριμπάουντ ανά 16'52'' λεπτά συμμετοχής στους αγώνες (κανονικής περιόδου και πλέι οφ) του Πρωταθλήματος Ελλάδας. Το πιο παραγωγικό παιχνίδι του ήταν απέναντι στον Παναθηναϊκό. έχοντας 11 πόντους με 3/4 τρίποντα σε 31'36''.

Στις 13 Αυγούστου 2021, ο Πετρόπουλος υπέγραψε μονοετές συμβόλαιο με την ΑΕΚ Αθηνών. Την 1η Απριλίου 2022, ανανέωσε το συμβόλαιό του με την ομάδα μέχρι το 2024.

Παραπομπές

Εξωτερικοί σύνδεσμοι 

 Προφίλ στο Eurobasket.com
 Προφίλ στην ΕΣΑΚΕ Α1 
 Προφίλ στο RealGM.com
 Προφίλ στο ProBallers.com

Έλληνες καλαθοσφαιριστές
Σμολ φόργουορντ
Σούτινγκ γκαρντ
Καλαθοσφαιριστές Παγκρατίου
Καλαθοσφαιριστές Πανιωνίου
Καλαθοσφαιριστές Δόξας Λευκάδας
Καλαθοσφαιριστές Ιωνικού Νίκαιας
Καλαθοσφαιριστές Ολυμπιακού Β - Αναπτυξιακής Ομάδας
Καλαθοσφαιριστές ΑΕΚ
Καλαθοσφαιριστές Α1 Εθνικής Ελλάδας
Καλαθοσφαιριστές Α2 Εθνικής Ελλάδας
Παναγιώτης Φιλιππάκος

Ο Παναγιώτης Φιλιππάκος (Μαρούσι, 9 Απριλίου 1994) είναι Έλληνας επαγγελματίας καλαθοσφαιριστής. Έχει ύψος 2,02 μ., είναι πάουερ φόργουορντ ο οποίος μπορεί επίσης να παίξει και ως σέντερ. Αγωνίζεται στην ΑΕΚ του Πρωταθλήματος Ελλάδας και του Μπάσκετμπολ Τσάμπιονς Λιγκ.

Πρώτα χρόνια 
Ξεκίνησε να παίζει μπάσκετ στα Εκπαιδευτήρια Δούκα, ενώ στη συνέχεια προήχθη στον ΑΣΕΔ, και τη διετία 2011-2013 αγωνίστηκε στη Β’ Εθνική έχοντας 9 πόντους κατά μέσο όρο.

Επαγγελματική Σταδιοδρομία 
Την περίοδο 2013-2014 πήρε μεταγραφή στο Ψυχικό, αγωνίστηκε στην Α2 και την αμέσως επόμενη αγωνιστική περίοδο (2014-15), έκανε το παραπάνω βήμα και υπέγραψε με τον Κόροιβο Αμαλιάδας, φτάνοντας μέχρι τα πλέι – οφ της Basket League.

Επόμενος σταθμός στην καριέρα του ο Πανιώνιος, με τον οποίο κατέκτησε το Πρωτάθλημα Β’ Εθνικής με τον ίδιο να αναδεικνύεται μέλος της καλύτερης πεντάδας του Πρωταθλήματος.

Ακολούθησε ο Φάρος Κερατσινίου, με τον οποίο πανηγύρισε την άνοδο στη Basket League τη σεζόν 2016-17. 

Την περίοδο 2017-18 αγωνίστηκε με τα χρώματα του Παπάγου στην Α2, έχοντας 12,5 πόντους, 7,3 ριμπάουντ και 1.1 τάπες κατά μέσο όρο σε 27 παιχνίδια.

Το καλοκαίρι του 2018 υπέγραψε τριετές συμβόλαιο με το Περιστέρι. Αγωνίστηκε σε 21 ματς την πρώτη του χρονιά και το 2019 συνέχισε την καριέρα του στη Δάφνη Δαφνίου, σημειώνοντας 14,5 πόντους και 6,5 ριμπάουντ τη σεζόν 2019-20.

Στις 4 Αυγούστου 2020, υπέγραψε με τον Πανερυθραϊκό της Α2 κατηγορίας. Την σεζόν 2020-21 στην Α2, είχε 15,6 πόντους με 7,7 ριμπάουντ κατά μέσο όρο. Με τον Πανερυθραϊκό ήταν ο Κορυφαίος Ριμπάουντερ του πρωταθλήματος εκείνη τη σεζόν.

Στις 13 Αυγούστου 2021, ο Φιλιππάκος υπέγραψε μονοετές συμβόλαιο με την Α.Ε.Κ. Τη σεζόν 2021-22, είχε 3.1 πόντους και 2.3 ριμπάουντ ανά 8:50 σε 22 αγώνες της Basket League. Την 1η Ιουλίου 2022, ανανέωσε το συμβόλαιό του με την Α.Ε.Κ μέχρι το καλοκαίρι του 2024.

Παραπομπές

Εξωτερικοί σύνδεσμοι 

 Προφίλ Eurobasket.com
 Προφίλ στην ΕΣΑΚΕ Α1 (in Greek)
 Προφίλ RealGM.com
 Προφίλ ProBallers.com

Έλληνες καλαθοσφαιριστές
Καλαθοσφαιριστές Πανιωνίου
Καλαθοσφαιριστές Περιστερίου
Καλαθοσφαιριστές Κόροιβου Αμαλιάδας
Καλαθοσφαιριστές Ιωνικού Νίκαιας
Καλαθοσφαιριστές ΑΕΚ
Καλαθοσφαιριστές Α.Ε. Ψυχικού
Καλαθοσφαιριστές Παπάγου
Καλαθοσφαιριστές Δάφνης Δαφνίου
Καλαθοσφαιριστές Πανερυθραϊκού
Καλαθοσφαιριστές Α1 Εθνικής Ελλάδας
Καλαθοσφαιριστές Α2 Εθνικής Ελλάδας
Καλαθοσφαιριστές Β΄ Εθνικής Ελλάδας
Καλαθοσφαιριστές ελληνικών συλλόγων
Άνθεια (Θράκη)

Η Άνθεια ήταν πόλη στη δυτική ακτή του Εύξεινου Πόντου (Μαύρη Θάλασσα) στην αρχαία Θράκη, αποικία των Μιλήσιων και των Φωκαίων. Αργότερα έφερε το λατινικό όνομα Anthium, και ήταν ο πρόδρομος οικισμός της Απολλωνία Ποντίκη (σύγχρονη Σωζόπολη). Βρισκόταν στον κόλπο του Μπουργκάς ανάμεσα στις σύγχρονες πόλεις Μπουργκάς και Σωζόπολη στη Βουλγαρία.

Τοποθεσία 
Ο οικισμός ήταν στην ακτή του κόλπου του Μπουργκάς, που βρίσκεται στη χερσόνησο της Ατίας (βουλγαρικά: Атия), που βρίσκεται ανάμεσα στους κόλπους του Βρόμου και της Ατία, περίπου 2 χλμ. βορειοδυτικά της σύγχρονης πόλης Τσερνομόρετς. Περίπου 10 χλμ. νοτιοανατολικά είναι η Σωζόπολη, η αρχαία Απολλωνία, η οποία ήταν ο διάδοχος οικισμός της Άνθειας. Σήμερα, η χερσόνησος καταλαμβάνεται από τη Ναυτική Βάση Ατία, επομένως η τοποθεσία βρίσκεται σε μια περιορισμένη στρατιωτική περιοχή. Δεν απέχει πολύ το χωριό Ατία.

Ιστορία 
Στην πορεία του ελληνικού αποικισμού της Μαύρης Θάλασσας στα τέλη του 7ου και στις αρχές του 6ου αιώνα π.Χ. Ο τόπος ιδρύθηκε από Έλληνες από τη Μίλητο και τη Φώκαια. Όλα τα ευρήματα που βρέθηκαν στην περιοχή του οικισμού προέρχονται από την αρχαϊκή περίοδο, οδηγώντας στο συμπέρασμα ότι ο τόπος εγκαταλείφθηκε νωρίς. Ο τόπος ήταν προφανώς απλώς μια αποικία και δεν απέκτησε ποτέ το καθεστώς της πόλις, και πιθανώς συγχωνεύτηκε με την Απολλωνία με συνοικισμό. Ο Πλίνιος, γράφοντας τον πρώτο αιώνα, αναφέρει ότι η Άνθεια βρισκόταν στην περιοχή όπου βρισκόταν η Απολλωνία στην εποχή του - Astice regio habuit oppidum Anthium, nunc est Apollonia. Η ερμηνεία αυτού του αποσπάσματος, ότι η Άνθεια ήταν το παλιό όνομα της Απολλωνίας, βασίζεται σε μια παρεξήγηση.

Αρχαιολογία 
Από την Άνθεια προέρχεται το άγαλμα ενός ακέφαλου αρχαϊκού Κούρου (π. 550-540 π.Χ.) και αρχαϊκή κεραμική. Το 1927 ένας σωρός από αιχμές βέλους του 5ου αιώνα π.Χ. βρέθηκε εκεί, το οποίο έχει ερμηνευτεί ότι δείχνει ότι οι αιχμές βέλους ήταν μια μορφή προνομισματικού μέσου ανταλλαγής. Στο Μεσαίωνα, η χερσόνησος Ατία κατοικήθηκε ξανά. Στο υψηλότερο σημείο της βρίσκονται τα διασκορπισμένα ερείπια ενός μεσαιωνικού φρουρίου.

Παραπομπές 

Οικισμοί στην Αρχαία Θράκη
Αρχαίες ελληνικές αποικίες στη Θράκη
Πρώην κατοικημένες περιοχές στη Βουλγαρία
Ίριδα της Αττικής

Η Ίριδα της Αττικής (επιστ. ονομ. Iris attica) ή απλά Ίρις της Αττικής είναι ενδημικό φυτό της Ελλάδας, το οποίο ανήκει στο γένος Ίρις.

Ετυμολογία 
Iris > > Ίρις, η αγγελιαφόρος των θεών.
attica > Αττική.

Εξάπλωση 
Έχει ευρεία εξάπλωση στα βουνά της Αττικής (κυρίως στην Πάρνηθα, στην Πεντέλη, στον Υμηττό και στο Αιγάλεω). Το συναντάμε, επίσης, στην Λαυρεωτική, στην βορειοδυτική Μακεδονία (συμπεριλαμβονομένης και της περιοχής της πρώην Γιουγκοσλαβίας), στην υπόλοιπη στέρεα (μη νησιωτική) Ελλάδα (με εξαίρεση την Άρτα), στις Σποράδες (οι οποίες είναι το μοναδικό σύμπλεγμα νησιών στο οποίο αναπτύσσεται το είδος) και στην Ανατολική Τουρκία.

Χαρακτηριστικά 
Είναι πολυετές φυτό με φύλλα γλαυκά, λογχοειδή με έντονη καμπυλότητα. Τα άνθη του είναι κίτρινα, ιώδη ή μπλε. Σε ορισμένες περιοχές υπάρχουν και τα τρία χρώματα. Ανθίζει από τον Φεβρουάριο μέχρι τις αρχές Μαρτίου.

Ενδιαίτημα 
Παρατηρείται σε πετρώδεις πλαγιές, σε πετρώδεις θαμνότοπους και γενικά σε βραχώδη εδάφη.

Παραπομπές 
Ελληνική χλωρίδα

Ιριδοειδή
Τεντ Ντόιτς

Ο Τεντ Ντόιτς (αγγλικά: Theodore Eliot "Ted" Deutch, 7 Μαΐου 1966) είναι Αμερικανός πολιτικός του Δημοκρατικού Κόμματος, μέλος της Βουλής των Αντιπροσώπων των Ηνωμένων Πολιτειών, εκλεγμένος στη Φλόριντα. 

Γεννήθηκε το 1966 στην Βηθλεέμ της Πενσυλβανίας. Σπούδασε νομικά στο Πανεπιστήμιο του Michigan στο Ανν Άρμπορ μέχρι το 1988 και εργάστηκε ως δικηγόρος στη Φλόριντα από το 1990.

Μεταξύ 2007 και 2010 ήταν μέλος της Γερουσίας της Φλόριντας.

Μετά την παραίτηση του βουλευτή Ρόμπερτ Γουάξλερ τον Ιανουάριο του 2010, ο νόιτς εκλέχτηκε ως διάδοχός του στη Βουλή των Αντιπροσώπων των ΗΠΑ. Από το 2013 έως το 2017 εκπροσώπησε την 21ο Εκλογική περιφέρεια της πολιτείας του και, μετά από την αναδιοργάνωση των εκλογικών περιφερειών ως αποτέλεσμα απόφασης του Ανώτατου Δικαστηρίου της Φλόριντα, την 22η Εκλογική περιφέρεια του Κογκρέσου. Είναι ή ήταν μέλος της Επιτροπής Δικαιοσύνης, της Επιτροπής Δεοντολογίας και της Επιτροπής Εξωτερικών Υποθέσεων, καθώς και συνολικά τεσσάρων υποεπιτροπών.

Παραπομπές

Εξωτερικοί σύνδεσμοι 
 Βιογραφία του στο Αμερικανικό Κονγκρέσο
 Παρουσίαση στο Αμερικανικό Κονγκρέσο 

Αμερικανοί
Αμερικανοί δικηγόροι
Ντάριλ Μίντλετον

Ο Ντάριλ Μπράιαν Μίντλετον (αγγλικά: Darryl Bryan Middleton) (γενν. 21 Ιουλίου 1966) είναι Αμερικανός πρώην επαγγελματίας καλαθοσφαιριστής, ο οποίος αγωνιζόταν ως πάουερ φόργουορντ και νυν βοηθός προπονητή στην ΤΣΣΚΑ Μόσχας. Κατέχει το ρεκόρ ως ο γηραιότερος παίκτης που έπαιξε ποτέ σε αγώνα στην ιστορία του Πρωταθλήματος Ισπανίας. Επίσης, κατέχει ισπανικό διαβατήριο.

Σταδιοδρομία ως παίκτης 
Μετά το κολέγιο, ο Μίντλετον επιλέχθηκε από τους Ατλάντα Χοκς στον 3ο γύρο (68ος συνολικά) του NBA Ντραφτ του 1988, όμως δεν έπαιξε ποτέ στο ΝΒΑ. Ωστόσο, είχε μια ευημερούσα σταδιοδρομία στην Ευρώπη, με ομάδες όπως οι: Τσουκουρόβα Σαναγί, Αρέσιουμ Μιλάνου, Χιρόνα, Μπαρτσελόνα, Ζουβεντούτ Μπαδαλόνα, Κάχα Σαν Φερνάντο, Παναθηναϊκός και Ντινάμο Αγίας Πετρούπολης.

Κέρδισε τρία βραβεία του Πολυτιμότερου Παίκτη του Πρωταθλήματος Ισπανίας (1992, 1993, 2000). Κέρδισε επίσης δύο Πρωταθλήματα Ισπανίας με τη Μπαρτσελόνα (1995, 1996). Από το 2000 έως το 2005, ο Μίντλετον έπαιξε με τον Παναθηναϊκό, με τον οποίος κέρδισε τέσσερα Πρωταθλήματα Ελλάδας (2001, 2003, 2004, 2005), δύο Κύπελλα Ελλάδας (2003, 2005) και την Ευρωλίγκα 2001-02. Το 2007, κέρδισε το FIBA EuroCup με την Χιρόνα.

Στη συνέχεια συνέχισε να παίζει με τη Χιρόνα, ως μέρος του επανιδρυμένου Σαντ Ζοσέπ. Τον Μάρτιο του 2011, υπέγραψε συμβόλαιο με τη Βαλένθια Μπάσκετ.

Ακολούθως, ο Μίντλετον υπέγραψε με την ΚΜ Λουκέντουμ Αλικάντε. Η ομάδα, παρά το γεγονός ότι τερμάτισε στην 6η θέση της Liga ACB, και είχε κερδίσει το δικαίωμα να παίξει σε ευρωπαϊκή διοργάνωση, πούλησε τη θέση του στο πρωτάθλημα και αντίθετα έπαιξε στην 2η Κατηγορία τη σεζόν 2012-13. Αυτό οφειλόταν σε οικονομικά ζητήματα. Ο Μίντλετον ήταν μέρος της ομάδας κατά τη διάρκεια εκείνης της σεζόν και τη βοήθησε να τερματίσει στην 3η θέση της 2ης Κατηγορίας, και αφού κέρδισε στα πλέι οφ, κέρδισε την επιστροφή στην κορυφαία κατηγορία.

Τον Οκτώβριο του 2013, σε ηλικία 47 ετών, ο Μίντλετον υπέγραψε με την Servigroup Μπενιντόρμ της τέταρτης κατηγορίας.

Σταδιοδρομία ως προπονητής 
Τον Ιούνιο του 2014, ο Μίντλετον διορίστηκε βοηθός προπονητή του Δημήτρη Ιτούδη στην ΤΣΣΚΑ Μόσχας.

Παραπομπές

Εξωτερικοί σύνδεσμοι 
 Ντάριλ Μίντλετον στο acb.com (ισπανικά)
 Ντάριλ Μίντλετον στο eurobasket.com
 Ντάριλ Μίντλετον στο euroleague.net
 Ντάριλ Μίντελτον στο legabasket.it (ιταλικά)
 Ντάριλ Μίντλετον στο thedraftreview.com
 Ντάριλ Μίντλετον στο eurocupbasketball.com

Αμερικανοί καλαθοσφαιριστές
Πάουερ φόργουορντ
Καλαθοσφαιριστές Κλαμπ Μπάσκετ Χιρόνα
Καλαθοσφαιριστές Πρωταθλήματος Ισπανίας
Καλαθοσφαιριστές ισπανικών συλλόγων
Καλαθοσφαιριστές Ρεάλ Μπέτις Μπαλονθέτο
Καλαθοσφαιριστές Μπαρτσελόνα
Καλαθοσφαιριστές Μπανταλόνα
Καλαθοσφαιριστές ΠΑΟ
Καλαθοσφαιριστές Α1 Εθνικής Ελλάδας
Ξένοι καλαθοσφαιριστές στην Ελλάδα
Καλαθοσφαιριστές ελληνικών συλλόγων
Καλαθοσφαιριστές Ντινάμο Αγίας Πετρούπολης
Καλαθοσφαιριστές ρωσικών συλλόγων
Καλαθοσφαιριστές Βαλένθια
Καλαθοσφαιριστές Αλικάντε
Φραντσέσκο Φόσκι

Ο Φραντσέσκο Φόσκι (ιταλικά: Francesco Foschi), γεννήθηκε το 1710 και πέθανε το 1780, ήταν Ιταλός ζωγράφος. Είναι περισσότερο γνωστός ως τοπιογράφος της περιόδου ροκοκό με ειδίκευση στο χειμερινό τοπίο.

Βιογραφικά στοιχεία 
Ο Φραντσέσκο Φόσκι γεννήθηκε στις 21 Απριλίου 1710 στην Ανκόνα, που τότε ανήκε στα Παπικά Κράτη. Η οικογένειά του συνδέονταν με τον κόμη Φερέτι του Καστελφερέτι. Τα αδέρφια του Κάρλο, Τζάκομο και Λορέντσο ήταν επίσης ζωγράφοι.

Το 1726 εγκαταστάθηκε στο Φάνο, στην ιταλική περιφέρεια Μάρκε, όπου μαθήτευσε κοντά στον ζωγράφο Φραντσέσκο Μαντσίνι. Πήγε στη Ρώμη το 1729 όπου και παρέμεινε μέχρι το 1743. Δεν ήταν μέλος της Ακαδημίας του Αγίου Λουκά. Η πρώτη του τεκμηριωμένη παραγγελία αφορά πίνακες που απεικονίζουν τις Μεταμορφώσεις του Οβίδιου και χρονολογούνται από το 1739.

Ο πατέρας του πέθανε το 1743. Το 1744 παντρεύτηκε τη Ρωμαία ζωγράφο Κονστάνζα Σέιρμαν και δύο χρόνια αργότερα μετακόμισε στο Λορέτο. Εκτός από ζωγράφος, ήταν και έμπορος έργων τέχνης και είχε συχνή επαφή με τον κόμη Μπονακόρσι, έναν από τους σημαντικότερους προστάτες καλλιτεχνών της εποχής. Αυτά τα χρόνια ανέπτυξε ένα από τα αγαπημένα του θέματα: το χειμερινό τοπίο.

Μετά από παραμονή στη Ρώμη, το 1755 μετακόμισε στο Πέζαρο, όπου γεννήθηκε η κόρη του Αικατερίνη. Το 1764, επέστρεψε στη Ρώμη, όπου έστησε το εργαστήριό του στην Πιάτσα ντι Σπάνια. Ωστόσο, συνέχισε να επισκέπτεται συχνά την ιταλική περιφέρεια Μάρκε, όπως μαρτυρούν τα θέματα των πινάκων του. Κατά τη διάρκεια αυτής της περιόδου ζωγράφισε τα πιο διάσημα από τα χειμερινά τοπία του.

Πέθανε στη Ρώμη στις 21 Φεβρουαρίου 1780.

Δεν πρέπει να συγχέεται με τον Φλωρεντινό ζωγράφο Πιέρ Φραντσέσκο Φόσκι (1502–1567).

Επιλογή έργων

Εξωτερικοί σύνδεσμοι 

 Έργα του Φραντσέσκο Φόσκι στο youtube

Παραπομπές 

Ιταλοί ζωγράφοι
Σωτήρης Μπαρσάκης

Ο Σωτήρης Μπαρσάκης (Μαρούσι, 02 Ιουλίου 1994), είναι Έλληνας Δημοσιογράφος.

Βιογραφία 
Γεννήθηκε  στις 02 Ιουλίου 1994 στο Μαρούσι και μεγάλωσε στα Ψαχνά Ευβοίας όπου ζει και διαμένει εως και σήμερα. Σπούδασε στο Τμήμα Επιχειρηματικού Σχεδιασμού και Πληροφοριακών Συστημάτων ενώ από το 2020 εισήλθε στο Μεταπτυχιακό πρόγραμμα του ΠΑΔΑ με θέμα την Κυβερνοασφάλεια.  Υπήρξε ραδιοφωνικός παραγωγός, έχοντας το ηλεκτρονικό ραδιόφωνο rapradio.gr με συνεντεύξεις από αρκετούς ράπερ όπως ο Mad Clip και ο Slogan.

Ως ερευνητής ο Σωτήρης Μπαρσάκης για θέματα του ανεξήγητου και θρησκειών έχει γράψει σε αρκετά περιοδικά και εφημερίδες του χώρου της Εναλλακτικής αναζήτησης ενώ διατηρούσε και το ερευνητικό blog εναλλακτικής αναζήτησης strangefiles.net όπου φιλοξενούσε συνεντεύξεις διάσημων ερευνητών όπως ο συγγραφέας και ψυχολόγος Γιώργος Ιωαννίδης, ο Συγγραφέας και Ερευνητής Θανάσης Βέμπος, ο συγγραφέας David Rankine, ο υπεύθυνος επί των θεμάτων UFO της Βρετανικής Κυβέρνησης Nick Pope, ο Ερευνητής επί των θεμάτων αποκρυφισμού Donald Tyson, η μεταφράστρια των Βιβλίων του Harry Potter και συγγραφέας Καίτη Οικονόμου, ο πρώην Πράκτορας του FBI Ben Hansen, ο ερευνητής Aaron Leich.

Τον Απρίλιο του 2019 ιδρύει το eviathema.gr, μια ηλεκτρονική περιφερειακή εφημερίδα με σκοπό την ενημέρωση της περιοχής της Εύβοιας καθώς και της Στερεάς Ελλάδας ενώ μέχρι το 2021 ρεπορτάζ του έχουν αναμεταδοθεί από Δελτία Ειδήσεων όπως των ANT1, MEGA, STAR, ALPHA όπως και ηλεκτρονικές εφημερίδες λ.χ newsit.gr, zougla.gr, in.gr, iefimerida.gr, enikos.gr, cnn.gr, newsbomb.gr. 

Έχει φιλοξενηθεί ο ίδιος σε Δελτία ειδήσεων όπως του Star Channel καθώς και εκπομπές όπως "Επί του πιεστηρίου" με τον Γιώργο Σιαδήμα καθώς επίσης και σε δελτία ειδήσεων και magazino Ραδιοφώνων πανελλήνιας εμβέλειας όπως του Real FM και της ΕΡΤ.

Το 2021 έγινε μέλος της Ένωσης Δημοσιογράφων Ιδιοκτητών Περιοδικού Τύπου.

Από τον Ιούλιο του 2022 εργάζεται ως ρεπορτερ στον Τηλεοπτικό Σταθμό ΣΚΑΙ.

Παραπομπές

Εξωτερικοί σύνδεσμοι 

 Sotiris Barsakis στο Instagram
 Sotiris Barsakis στο Facebook
 Eviathema Official στο Youtube
 Sotiris Barsakis στο TikTok

Δημοσιογράφος
Εσωκομματικές εκλογές ΠΑΣΟΚ 2015

Οι εσωκομματικές εκλογές του ΠΑΣΟΚ του 2015 πραγματοποιήθηκαν στις 14 Ιουνίου με τη συμμετοχή τριών υποψηφίων. Νικήτρια αναδείχθηκε η Φώφη Γεννηματά, με 51,69%, η οποία επικράτησε του Ανδρέα Λοβέρδο και του  Οδυσσέα Κωνσταντινόπουλο. Στις εκλογές συμμετείχαν 52.388 μέλη και φίλοι του κόμματος.

Ιστορικό 
Εξαιτίας των χαμηλών εκλογικών αποτελεσμάτων στις εκλογές του Ιανουαρίου του 2015 και της εκλογικής και κοινοβουλευτικής συρρίκνωσης του ΠΑΣΟΚ, ενεργοποιήθηκαν οι εσωτερικές διαδικασίες του Κινήματος, για τη διοργάνωση Συνεδρίου.

Το 10ο Συνέδριο του ΠΑΣΟΚ ξεκίνησε στις 5 Ιουνίου και διήρκεσε τρεις ημέρες. Στο Συνέδριο αποφασίστηκε η μετεξέλιξη του ΠΑΣΟΚ. σε έναν πολιτικό φορέα της ευρύτερης Κεντροαριστεράς και η εκλογή νέου προέδρου από τη βάση στις 14 Ιουνίου. Υποψηφιότητα κατέθεσαν η Φώφη Γεννηματά, ο Ανδρέας Λοβέρδος και ο Οδυσσέας Κωνσταντινόπουλος. Τέλος εξελέγησαν τα νέα μέλη της Κεντρικής Πολιτικής Επιτροπής.

Μετέπειτα γεγονότα 
Στις 31 Αυγούστου 2015, η Φώφη Γεννηματά και ο πρόεδρος της Δημοκρατικής Αριστεράς Θανάσης Θεοχαρόπουλος, ανακοίνωσαν την κοινή κάθοδο των δύο κομμάτων ενόψει των βουλευτικών εκλογών του 2015, σε κοινό συνδυασμό, με το όνομα Δημοκρατική Συμπαράταξη. Τελικά, ο συνασπισμός των κομμάτων αύξησε τα ποσοστά του συγκριτικά με τις εκλογές του Ιανουαρίου, λαμβάνοντας 6,28% και 17 έδρες, έναντι 4,68% (13 έδρες) και 0,48% (καμία έδρα) για το ΠΑΣΟΚ και τη ΔΗΜΑΡ, αντίστοιχα. Μία από τις έδρες κατέλαβε ο Θανάσης Θεοχαρόπουλος, ενώ τις υπόλοιπες 16 το ΠΑΣΟΚ.

Στις 14 Ιανουαρίου 2016 διαγράφτηκε από την Κοινοβουλευτική Ομάδα, με απόφαση της Γεννηματά, ο βουλευτής Λακωνίας Λεωνίδας Γρηγοράκος ύστερα από δηλώσεις του υπέρ του νέου προέδρου της Νέας Δημοκρατίας Κυριάκου Μητσοτάκη, ενώ μετά από ένα χρόνο επανεντάχθηκε και πάλι στο ΠΑΣΟΚ. Επίσης, δύο βουλευτές εκλεγμένοι με το Ποτάμι, ο βουλευτής Ροδόπης Ιλχάν Αχμέτ και ο βουλευτής Λάρισας, Κωνσταντίνος Μπαργιώτας προσχώρησαν στο ΠΑΣΟΚ και στην Κ.Ο. της Δημοκρατικής Συμπαράταξης.

Τον Ιούλιο του 2017 η Γεννηματά, από το βήμα του συνεδρίου της Δημοκρατικής Συμπαράταξης, ανακοίνωσε τη δημιουργία ενός νέου ενιαίου κεντροαριστερού φορέα στην Ελλάδα πριν από το τέλος του έτους, με εκλογή προέδρου από τη βάση. Στις διεργασίες συγκρότησης του νέου φορέα συμμετείχαν τα κόμματα που συγκροτούν τη Δημοκρατική Συμπαράταξη και το Ποτάμι.

Στις εκλογές που διεξήχθησαν για την ανάδειξη του επικεφαλής του νέου κόμματος, νικήτρια αναδείχθηκε η Φώφη Γεννηματά, επικρατώντας του ευρωβουλευτή του κόμματος, Νίκου Ανδρουλάκη, με 56,75% στον δεύτερο γύρο. Το νέο κόμμα ονομάστηκε Κίνημα Αλλαγής, του οποίου το ΠΑΣΟΚ αποτελεί συνιστώσα.

Παραπομπές 

Πανελλήνιο Σοσιαλιστικό Κίνημα
Εσωκομματικές Εκλογές στην Ελλάδα
Γουέιν Μπράμπεντερ

Ο Γουέιν Ντόναλντ Μπράμπεντερ Κόουλ (αγγλικά: Wayne Donald Brabender Cole, γεννήθηκε 16 Οκτωβρίου 1945) είναι Αμερικανός-Ισπανός πρώην επαγγελματίας καλαθοσφαιριστής, ο οποίος αγωνιζόταν ως σούτινγκ γκαρντ/σμολ φόργουορντ και προπονητής. Απέκτησε την ισπανική υπηκοότητα στις 22 Μαΐου 1968. Ονομάστηκε ένας από τους 50 Σπουδαιότερους Παίκτες της FIBA το 1991. Στις 3 Φεβρουαρίου 2008, ο Μπράμπεντερ επιλέχθηκε ως ένας από τους 50 Σπουδαιότερους Συνεισφέροντες της Ευρωλίγκα τον προηγούμενο μισό αιώνα, από την Επιτροπή Εμπειρογνωμόνων της Ευρωλίγκα.

Σταδιοδρομία σε συλλόγους 
Ο Μπράμπεντερ επιλέχτηκε από τους Φιλαδέλφεια 76ερς στον 14ο γύρο (145ος συνολικά) του NBA Ντραφτ 1967, όμως δεν έπαιξε ποτέ στο NBA. Ο Μπράμπεντερ μετακόμισε στην Ισπανία για να αποκτήσει εμπειρία και κατέληξε να συνεισφέρει σε τέσσερις τίτλους Ευρωλίγκα που κέρδισε η Ρεάλ Μαδρίτης, το 1968, το 1974, το 1978 και το 1980. Με τη Ρεάλ Μαδρίτης, κέρδισε επίσης 13 Πρωταθλήματα Ισπανίας, 7 Κύπελλα Ισπανίας και 4 Διηπειρωτικά Κύπελλα. Επίσης, αγωνίστηκε με την ΚΜ Καχαμαδρίδ.

Εθνική ομάδα 
Ο Μπράμπεντερ έπαιξε για την Εθνική Ισπανίας ανδρών, με την οποία κέρδισε το ασημένιο μετάλλιο στο Ευρωμπάσκετ 1973, όπου ονομάστηκε επίσης ο Πολυτιμότερος Παίκτης της διοργάνωσης. Έπαιξε επίσης στο Ευρωμπάσκετ 1971, στους Θερινούς Ολυμπιακούς Αγώνες του 1972, στο Παγκόσμιο Πρωτάθλημα του 1974, στο Ευρωμπάσκετ 1975, στους Μεσογειακούς Αγώνες του 1975, στο Ευρωμπάσκετ 1977, στο Ευρωμπάσκετ 1979, στους Θερινούς Ολυμπιακούς Αγώνες του 1980 (όπου η Ισπανία τερμάτισε στην 4η θέση), στο Ευρωμπάσκετ 1981 και στο Παγκόσμιο Πρωτάθλημα του 1982.

Παραπομπές

Εξωτερικοί σύνδεσμοι 

 Προφίλ στο Euroleague.net
 Προφίλ στο LeyendasBaloncestoRealMadrid.es (ισπανικά)

Αμερικανοί καλαθοσφαιριστές
Ισπανοί καλαθοσφαιριστές
Σμολ φόργουορντ
Σούτινγκ γκαρντ
Καλαθοσφαιριστές Εθνικής Ισπανίας
Καλαθοσφαιριστές Ευρωμπάσκετ 1971
Καλαθοσφαιριστές στους Θερινούς Ολυμπιακούς Αγώνες 1972
Καλαθοσφαιριστές Ευρωμπάσκετ 1973
Καλαθοσφαιριστές Παγκοσμίου Πρωταθλήματος 1974
Αθλητές στους Μεσογειακούς Αγώνες 1975
Καλαθοσφαιριστές Ευρωμπάσκετ 1975
Καλαθοσφαιριστές Ευρωμπάσκετ 1977
Καλαθοσφαιριστές Ευρωμπάσκετ 1979
Καλαθοσφαιριστές στους Θερινούς Ολυμπιακούς Αγώνες 1980
Καλαθοσφαιριστές Ευρωμπάσκετ 1981
Καλαθοσφαιριστές Παγκοσμίου Πρωταθλήματος 1982
Καλαθοσφαιριστές Ρεάλ Μαδρίτης
Καλαθοσφαιριστές Πρωταθλήματος Ισπανίας
Καλαθοσφαιριστές ισπανικών συλλόγων
Ισπανοί προπονητές καλαθοσφαίρισης
Αμερικανοί προπονητές καλαθοσφαίρισης
Προπονητές καλαθοσφαίρισης Ρεάλ Μαδρίτης
Φώτης Ζούμπος

Ο Φώτης Ζούμπος (γεννήθηκε στις 4 Απριλίου 1993) είναι Έλληνας επαγγελματίας καλαθοσφαιριστής του Απόλλωνα Πατρών της Ελληνικής Α1 Κατηγορίας . Έχει ύψος 1,95 μέτρων και βάρος 86 κιλών. Παίζει τόσο στη θέση του πόιντ γκαρντ όσο και στη θέση του σούτινγκ γκαρντ.

Επαγγελματική Σταδιοδρομία 
Ο Ζούμπος ξεκίνησε την επαγγελματική του πορεία κατά τη διάρκεια της περιόδου 2010-11 στο Ελληνικό Πρωτάθλημα με τον πανίσχυρο Παναθηναϊκό .

Κατά τη διάρκεια της χρονιάς 2020-2021 με τον Απόλλωνα Πατρών, ο Ζούμπος είχε μέσο όρο 11,8 πόντους, 3,8 ριμπάουντ και 3,1 ασίστ, σουτάροντας με 40,8% πέρα από τη γραμμή του τριπόντου, με 61,7% στα σουτ εντός πεδιάς και με 60% από τη γραμμή των ελεύθερων βολών. Η ομάδα πέτυχε την άνοδο στην Ελληνική Α1 Κατηγορία και ο Ζούμπος ανανέωσε το συμβόλαιό του μαζί της για τέταρτη χρονιά στις 11 Αυγούστου 2021.

Σταδιοδρομία στην Εθνική ομάδα 
Ο Ζούμπος ήταν μέλος των ελληνικών μικρών εθνικών ομάδων. Έπαιξε στο Ευρωπαϊκό Πρωτάθλημα κάτω των 16 ετών του 2009, στο Ευρωπαϊκό Πρωτάθλημα κάτω των 18 ετών της FIBA του 2011 και στο Ευρωπαϊκό Πρωτάθλημα κάτω των 20 ετών της FIBA του 2012.

Βραβεία και επιτεύγματα

Επαγγελματική πορεία 
 Πρωταθλητής Ευρωλίγκας: ( 2011 )
 Πρωταθλητής Ελλάδος: (2011)
 Κυπελλούχος Ελλάδος: (2012)

Παραπομπές

Εξωτερικοί σύνδεσμοι 
 Προφίλ FIBA
 Προφίλ FIBA Ευρώπης
 Προφίλ Euroleague.net
 Προφίλ Eurobasket.com
 Προφίλ Draftexpress.com
 Προφίλ Greek Basket League (in Greek)

Σούτινγκ γκαρντ
Πόιντ γκαρντ
Καλαθοσφαιριστές Περιστερίου
Καλαθοσφαιριστές Πανελευσινιακού
Καλαθοσφαιριστές ΠΑΟ
Καλαθοσφαιριστές Ηλυσιακού
Έλληνες καλαθοσφαιριστές
Καλαθοσφαιριστές Α1 Εθνικής Ελλάδας
Καλαθοσφαιριστές Εθνικού
Καλαθοσφαιριστές Απόλλωνα Πατρών
Εσωκομματικές εκλογές ΠΑΣΟΚ 2007

Οι εσωκομματικές εκλογές του ΠΑΣΟΚ του 2007 πραγματοποιήθηκαν στις 11 Νοεμβρίου. Συμμετείχαν τρεις υποψήφιοι και νικητής αναδείχθηκε ο Γιώργος Παπανδρέου, ο οποίος επανεκλέχθηκε με 55,91% των ψήφων, με τον Ευάγγελο Βενιζέλο και τον Κώστα Σκανδαλίδη να τερματίζουν στη δεύτερη και τρίτη θέση αντίστοιχα. Στις εκλογές συμμετείχαν 769.156 μέλη και φίλοι του κόμματος.

Ιστορικό
Τον Μάιο του 2007 διοργανώθηκε προγραμματικό συνέδριο με σκοπό τον καθορισμό και την εξειδίκευση του προγράμματος του κόμματος. Ωστόσο, δεν κατάφερε να κερδίσει τις πρόωρες εκλογές που διεξήχθησαν στις 16 Σεπτεμβρίου 2007, χάνοντας μάλιστα έδρες στην Βουλή. Στις εκλογές αυτές έλαβε το 38,1% των ψήφων και 102 έδρες. Μετά το αρνητικό αποτέλεσμα, ο πρόεδρος του, Γιώργος Παπανδρέου, μιλώντας σε δημοσιογράφους στα κεντρικά γραφεία του κόμματος, ζήτησε την ανανέωση της εμπιστοσύνης στο πρόσωπό του. Μερικά λεπτά αργότερα, ο Ευάγγελος Βενιζέλος, σε μία αιφνίδια κίνηση, ανακοίνωσε από το Ζάππειο Μέγαρο την υποψηφιότητά του για τη θέση του προέδρου. Επίσης υποψήφιος ήταν ο Κώστας Σκανδαλίδης.

Μετέπειτα γεγονότα
Το Μάρτιο του 2008 διεξήχθη το 8ο Συνέδριο του ΠΑΣΟΚ, μετά την εσωκομματική διαδικασία εκλογής προέδρου, παρουσία περισσότερων από 7.000 συνέδρων.. Το συνέδριο ολοκληρώθηκε με την εκλογή των μελών του Εθνικού Συμβουλίου του κόμματος, γραμματέας του οποίου επιλέχθηκε ο Γιάννης Ραγκούσης.

Λίγους μήνες αργότερα, ο Γιώργος Παπανδρέου διέγραψε από την Κοινοβουλευτική Ομάδα του ΠΑΣΟΚ τον πρώην πρωθυπουργό Κώστα Σημίτη, μετά τη διαφωνία του τελευταίου στην πρόταση διεξαγωγής δημοψηφίσματος επί της Συνθήκης της Λισαβόνας. Ωστόσο, ο Σημίτης επέστρεψε στο κόμμα το Μάρτιο του 2009.

Στις βουλευτικές εκλογές του 2009 το ΠΑΣΟΚ έλαβε ποσοστό 43,92% και 160 έδρες στην Βουλή, σχηματίζοντας αυτοδύναμη κυβέρνηση. Πρωθυπουργός της Ελλάδας ορκίστηκε ο Γεώργιος Παπανδρέου.

Αναλυτικά αποτελέσματα

Παραπομπές

Πανελλήνιο Σοσιαλιστικό Κίνημα
Εσωκομματικές Εκλογές στην Ελλάδα